钦定古今图书集成/明伦汇编/官常典/第463卷 > 刘康祖
## 钦定古今图书集成/明伦汇编/官常典/第463卷 > 刘康祖

按《宋书》本传，康祖，彭城吕人，世居京口。伯父简之，有
志干，为高祖所知。高祖将谋兴复，收集才力之士，尝
再造简之，值有宾客，简之悟其意，谓弟虔之曰：“刘下
邳频再来，必当有意。既不得共语，汝可试往见之。”既
至，高祖已克京城，虔之即便投义。简之闻之，杀耕牛，
会聚徒众，率以赴高祖。简之历官至通直常侍，少府
太尉咨议参军。简之弟谦之好学，撰《晋纪》二十卷。义
熙末，为始兴相。东海人徐道期流寓广州，无士行，为
侨旧所陵侮，因刺史谢欣死，合率群不逞之徒作乱，
攻没州城，杀士庶素憾者百馀，倾府库招集亡命，出
攻始兴。谦之破走之。进平广州，诛其党与，仍行州事，
即以为振威将军、广州刺史。后为大中大夫。《虔之》
节，不营产业，轻财好施。高祖西征，司马休之、鲁宗之
等遣参军檀道济、朱超石步骑出襄阳，虔之时为江
夏相，率府郡兵力出涢城，屯三连，立桥聚粮以待。道
济等积日不至，为宗之子轨所袭，众寡不敌。参军孙
长庸流涕劝还军，虔之厉色曰：“我仗顺伐罪，理无不
克，如其不幸，命也。”战败见杀。追赠梁、秦二州刺史，封
新康县男，食邑五百户。康祖，虔之子也。袭封，为长沙
王义欣镇军参军，转员外散骑侍郎。便弓马，膂力绝
人，在闾里不治士业，以浮荡蒱酒为事。每犯法，为郡
县所录，辄越屋逾墙，莫之能禽。夜入人家，为有司所
围守，康祖突围而出，并莫敢追。因夜还京口，半夕便
至。明日，守门诣府州要职。俄而建康移书录之，府州
执事者并证康祖其夕在京口，遂见无恙，前后屡被
纠劾，太祖以勋臣子，每原贷之。为员外郎十年，再坐
《樗蒱戏》免。转太子左积弩将军。随射声校尉裴方明
西征仇池，与方明同下廷尉，康祖免官。顷之，世祖为
豫州刺史，镇历阳，以康祖为征卤中兵参军。既被委
任，折节自修。转太子翊军校尉。久之，迁南平王铄安
蛮府司马。元嘉二十一年春，北魏拓跋焘亲率大众
攻围汝南，太祖遣诸军救援，康祖总统为前驱，军次
新蔡，与魏战，俱前百馀里，济融水，魏众大至，奋击破
之，斩伪殿中尚书、任城公乞地真，去县瓠四十里，焘
烧营退走。转左军将军。太祖欲大举北伐，康祖以岁
月已晚，请待明年。上以河北义徒并起，若顿兵一周，
沮向义之志，不许。其年秋，萧斌、王元谟、沈庆之等入
河，康祖率豫州军出许、洛，元谟等败归，魏引大众南
渡。南平王铄在寿阳，上虑为魏所围，召康祖速反。康
祖回军，未至寿阳数十里，会魏永昌王库仁真以长
安之众八万骑，与康祖相及于尉武。康祖凡有八千
人。军副胡盛之欲附山依险，间行取至。康祖怒曰：“吾
受命本朝，清荡河洛，寇今自送，不复远劳王师。犬羊
虽多，实易摧灭。吾兵精器练，去寿阳裁数十里，援军
寻至，亦何患乎？”乃结车营而进。魏四面来攻，大战一
日一夜，杀掳填积。魏分众为三，且休且战，以骑负草
烧车营。康祖率厉将士，无不一当百，掳死者大半。会
矢中颈死，于是大败，举营沦覆，为魏所杀尽自免者
裁数十人。魏传康祖首示彭城，面如生胡。盛之为魏
生擒，拓跋焘宠之，常在左右。盛之有勇力，初为长沙
王义欣镇军参军督护，讨劫谯郡县西劫有马步七
十，逃隐深榛，盛之挺身独进，手斩五十八级。二十八
年，诏曰：“康祖班师尉武戎律靡忒对众以寡歼殄大
半猛气云腾志申力屈没世徇节良可嘉悼宜加甄
宠以旌忠烈可赠益州刺史谥曰：壮。”